浮湘行
作者：范成大
朝代：宋

paragraphs: 湘山中間湘水橫，綠蘋葉齊春漲生。
盤渦沄沄去無聲，吾乘桂舟泝中𤃩。
揚波擊汰雙櫓獰，轆轤引笮如牛鳴。
篙師絕叫疊鼓轟，潛魚跳奔乳猿驚。
暖煙浮空晝夢騰，山長水遠天無情。
吹簫拊瑟弔湘靈，水妃風御繽來迎。
問客良苦遠征行，昨者斧鉞下青冥。
命我盡護安南兵，嶺海一視如王庭。
布蕩陽春濯腐腥，王事靡盬來有程。
匪躬之故惟爾甿，芳洲杜若空青青。
九歌淒悲不可聽，願賡楚調歸和平。